Creu Roja presenta a Manises el pla de resposta als efectes de la DANA
02 de desembre de 2024

· 22 famílies de Manises afectades per la DANA rebran ajudes de Creu Roja

Manises, 2 de desembre de 2024-. L’Ajuntament de Manises s’ha reunit amb Creu Roja per a conéixer detalls del Pla de resposta als efectes de la DANA. En aquesta localitat de l’Horta Sud hi ha 22 famílies afectades de manera directa, les quals rebran aquesta ajuda per a poder fer front a la seua vida diària.

El regidor de Serveis Socials i Voluntariat Social, Juan Carlos Esteve, ha expressat que “gràcies al fet que Manises té un conveni amb aquesta entitat social, les famílies afectades es veuran beneficiades d’aquesta ajuda tan necessària en aquests moments tan difícils”.

Amb aquest pla, famílies afectades per les recents inundacions rebran una ajuda econòmica per a fer front a les despeses diàries. Es prioritzaran els perfils amb major situació de vulnerabilitat, prèviament identificats pel departament de Serveis Socials de Manises, qui seran els encarregats d’incloure’ls en el Pla de resposta de Creu Roja als efectes de la DANA.

Les quanties econòmiques oscil·laran entre els 657 euros als 1.977 euros, depenent del nombre de persones que formen la unitat familiar. Creu Roja serà l’encarregada de fer el procediment i la coordinació amb cada unitat familiar, i els lliuraran una targeta-moneder que es podrà utilitzar per a adquirir béns de primera necessitat.